b'\n_START_ARTICLE_\nBirgitta (pyhimys)\n_START_SECTION_\nEl\xc3\xa4m\xc3\xa4\n_START_PARAGRAPH_\nBirgitta syntyi perim\xc3\xa4tiedon mukaan 1303 Ruotsissa Finstan kartanossa Uplannin maakunnassa, mutta luotettavaa tietoa asiasta ei ole. H\xc3\xa4nen is\xc3\xa4ns\xc3\xa4 oli Uplannin laamanni Birger Perinpoika ja \xc3\xa4itins\xc3\xa4 ylh\xc3\xa4is\xc3\xb6nainen Ingeborg Bengtintyt\xc3\xa4r, joka oli sukua kuningasperheelle. Raskaana oleva Ingeborg pelastui myrskyst\xc3\xa4 ja seuraavana y\xc3\xb6n\xc3\xa4 h\xc3\xa4n n\xc3\xa4ki n\xc3\xa4yn, jossa olento sanoi h\xc3\xa4nen pelastuneen kohdussaan olevan lapsen vuoksi. Kerrotaan my\xc3\xb6s, ett\xc3\xa4 Birgitan synnyiny\xc3\xb6n\xc3\xa4 l\xc3\xa4hist\xc3\xb6ll\xc3\xa4 asuva pappi sai n\xc3\xa4yn, jossa Neitsyt Maria sanoi kirja k\xc3\xa4dess\xc3\xa4\xc3\xa4n: \xe2\x80\x9dBirger Perinpojalle on syntynyt tyt\xc3\xa4r, jonka ihana \xc3\xa4\xc3\xa4ni kuullaan ymp\xc3\xa4ri maailmaa.\xe2\x80\x9d N\xc3\xa4m\xc3\xa4 n\xc3\xa4yt kirjattiin kuitenkin muistiin vasta valmisteltaessa Birgitan pyhimykseksi julistamista. _NEWLINE_Toisen kertomuksen mukaan kuusivuotias Birgitta olisi n\xc3\xa4hnyt s\xc3\xa4nky\xc3\xa4\xc3\xa4n vastap\xc3\xa4\xc3\xa4t\xc3\xa4 alttarin ja alttarilla istuvan naisen s\xc3\xa4teileviss\xc3\xa4 vaatteissa. N\xc3\xa4yss\xc3\xa4 nainen asettaa kruunun Birgitan p\xc3\xa4\xc3\xa4h\xc3\xa4n ja kysyy: "Tahdotko saada t\xc3\xa4m\xc3\xa4n kruunun?" Yhdeks\xc3\xa4nvuotiaana Birgitta n\xc3\xa4ki h\xc3\xa4neen voimakkaasti vaikuttaneen n\xc3\xa4yn. Unessa Kristus n\xc3\xa4ytti Birgitalle ristin ja runtelun j\xc3\xa4ljet ruumissaan. Siit\xc3\xa4 l\xc3\xa4htien Kristuksen k\xc3\xa4rsimysten ajattelu sai Birgitan aina voimakkaan tunteen valtaan ja itkem\xc3\xa4\xc3\xa4n.\n_START_SECTION_\nBirgitan lapsuus\n_START_PARAGRAPH_\nBirgitan \xc3\xa4iti kuoli tyt\xc3\xb6n ollessa 11-vuotias. H\xc3\xa4net ja h\xc3\xa4nen sisarensa annettiin heid\xc3\xa4n t\xc3\xa4tins\xc3\xa4 kasvatettavaksi It\xc3\xa4-G\xc3\xb6\xc3\xb6tanmaalle Aspan\xc3\xa4sin tilalle. T\xc3\xa4lt\xc3\xa4 ajalta on kertomus siit\xc3\xa4, miten Birgitalla oli vaikeuksia kirjontaty\xc3\xb6ns\xc3\xa4 kanssa. Yll\xc3\xa4tt\xc3\xa4en h\xc3\xa4nen t\xc3\xa4tins\xc3\xa4 n\xc3\xa4ki tyt\xc3\xb6n vierell\xc3\xa4 naisen, jonka l\xc3\xa4sn\xc3\xa4oloa Birgitta itse ei kuitenkaan huomannut. T\xc3\xa4ti katsoi Birgitan k\xc3\xa4sity\xc3\xb6t\xc3\xa4 ja n\xc3\xa4ki, ettei se mitenk\xc3\xa4\xc3\xa4n voinut olla Birgitan itsens\xc3\xa4 tekem\xc3\xa4. Naisen on katsottu olleen Neitsyt Maria, johon Birgitalla oli lapsuudestaan asti eritt\xc3\xa4in l\xc3\xa4heinen suhde. Tarina on tuonut Birgitalle my\xc3\xb6s maineen huonona k\xc3\xa4sity\xc3\xb6ihmisen\xc3\xa4.\n_START_SECTION_\nAvioituminen\n_START_PARAGRAPH_\nAjan tavan mukaan Birgitta naitettiin jo 13-vuotiaana. H\xc3\xa4n meni naimisiin Ulf Gudmarinpojan kanssa, josta my\xc3\xb6hemmin tuli N\xc3\xa4rken laamanni ja 1335 valtaneuvos ja muutti Ulf\xc3\xa5san tilalle  Borenj\xc3\xa4rven rannalle. Pariskunta sai kahdeksan lasta, nelj\xc3\xa4 poikaa ja nelj\xc3\xa4 tyt\xc3\xa4rt\xc3\xa4. Pojista kaksi kuoli alle kouluik\xc3\xa4isen\xc3\xa4 ja tytt\xc3\xa4rist\xc3\xa4 yksi nuorena luostarissa. Tyt\xc3\xa4r Katariina jatkoi my\xc3\xb6hemmin \xc3\xa4itins\xc3\xa4 ty\xc3\xb6t\xc3\xa4 ja oli Vadstenan birgittalaisluostarin abbedissa ja \xc3\xa4itins\xc3\xa4 kanonisointihankkeen innokkain toimeenpanija. Birgitan mies kuului Ruotsin kuninkaan Maunu Eerikinpojan l\xc3\xa4hipiiriin, ja my\xc3\xb6s Birgitalla oli kuningasperheeseen l\xc3\xa4heiset suhteet. Birgitta muutti 1335 kuninkaan m\xc3\xa4\xc3\xa4r\xc3\xa4yksest\xc3\xa4 Tukholmaan. Siell\xc3\xa4 h\xc3\xa4n perehdytti nuorta kuningatar Blankaa hovin tapoihin ja etikettiin kuninkaan hovineitona. Ulf\xc3\xa5saan Birgitta palasi vasta 1339 nelj\xc3\xa4n vuoden hovissa oleskelun j\xc3\xa4lkeen.   _NEWLINE_Birgitalla oli hyv\xc3\xa4t suhteet my\xc3\xb6s hengelliseen s\xc3\xa4\xc3\xa4tyyn ja Turun piispa Hemming oli h\xc3\xa4nen hyv\xc3\xa4 yst\xc3\xa4v\xc3\xa4ns\xc3\xa4._NEWLINE_Birgitan kerrotaan olleen jo avioliittoaikanaan kiinnostunut hengellisist\xc3\xa4 asioista, ja v\xc3\xa4hitellen h\xc3\xa4n sai my\xc3\xb6s miehens\xc3\xa4 kiinnostumaan uskonasioista. Kes\xc3\xa4ll\xc3\xa4 1341 he l\xc3\xa4htiv\xc3\xa4t ruotsalaisen aatelisseurueen mukana pitk\xc3\xa4lle ja vaivalloiselle pyhiinvaellukselle Espanjan Santiago de Compostelaan Pyh\xc3\xa4n Jaakobin haudalle. Paluumatkalla Ulf sairastui, ja rukoillessaan apua miehens\xc3\xa4 pelastumiseksi pyh\xc3\xa4lt\xc3\xa4 Dionysiukselta Birgitta sai ilmestyksen, jossa Dionysius sanoo, ett\xc3\xa4 Jumalan tahto tullaan Birgitan v\xc3\xa4lityksell\xc3\xa4 saattamaan maailman tietoon. Seurue palasi Ruotsiin, mutta Ulf kuoli paluumatkalla luultavasti 1344 Alvastran luostarissa Ombergissa, jonne h\xc3\xa4net haudattiin. Miehens\xc3\xa4 kuoleman j\xc3\xa4lkeen Birgitta n\xc3\xa4ki niin sanotun kiirastulin\xc3\xa4kyns\xc3\xa4, jossa h\xc3\xa4n n\xc3\xa4kee miehens\xc3\xa4 sielun kiirastulessa.\n_START_SECTION_\nBirgitan leskeys alkaa\n_START_PARAGRAPH_\nMiehens\xc3\xa4 kuoleman j\xc3\xa4lkeen Birgitta pyrki yh\xc3\xa4 selvemmin el\xc3\xa4m\xc3\xa4\xc3\xa4n pyh\xc3\xa4\xc3\xa4 el\xc3\xa4m\xc3\xa4\xc3\xa4. Melkein heti h\xc3\xa4n alkoi toteuttaa kutsumustaan ja unelmaansa olla Kristuksen morsian. Vahvistuksena kutsumukselleen Birgitta sai niin sanotun kutsumusn\xc3\xa4yn, jossa h\xc3\xa4n saa kuulla tulevansa olemaan Kristuksen morsian ja Jumalan kanava maailmaan._NEWLINE_Kuningas Maunu Eerikinpoika pyysi Birgitalta ohjeita, kuinka h\xc3\xa4nen tulisi toimia kuninkaana. Vuonna 1347\xe2\x80\x931348 Birgitta antoi kuninkaalle neuvoja ristiretkest\xc3\xa4 Novgorodiin n\xc3\xa4kyjens\xc3\xa4 mukaan, joissa Kristus antoi Birgitan v\xc3\xa4lityksell\xc3\xa4 tarkat ohjeet retken j\xc3\xa4rjest\xc3\xa4misest\xc3\xa4. Ristiretken ep\xc3\xa4onnistuttua Birgitta oli hyvin pettynyt kuninkaaseen, joka ei h\xc3\xa4nen mukaansa ollut noudattanut Kristuksen antamia ohjeita riitt\xc3\xa4v\xc3\xa4n tarkasti eik\xc3\xa4 luottanut tarpeeksi Jumalan apuun. Ristiretken j\xc3\xa4lkeen Birgitan yhteydet kuningasperheeseen katkesivat. Birgitta alkoi suunnitella ulkomaanmatkaa. Vuonna 1349 Birgitta l\xc3\xa4hti Ruotsista matkalle kohti Roomaa, jonne h\xc3\xa4n saapui 1350. Matkan tarkoituksena Birgitalla oli tehd\xc3\xa4 riemuvuoden pyhiinvaellus Roomaan ja samalla saada paavin hyv\xc3\xa4ksynt\xc3\xa4 uudelle luostaris\xc3\xa4\xc3\xa4nn\xc3\xb6lle, Regula Sanctis Salvatori, Vapahtajan luostaris\xc3\xa4\xc3\xa4nt\xc3\xb6. H\xc3\xa4nen poliittinen tavoitteensa oli saada paavin palaamaan Avignonista takaisin Roomaan._NEWLINE_Roomassa Birgitan oli aloitettava el\xc3\xa4m\xc3\xa4ns\xc3\xa4 l\xc3\xa4hes nollasta. Uudesta oudosta kielest\xc3\xa4 huolimatta h\xc3\xa4n alkoi heti Italiaan saavuttuaan solmia suhteita kirkon korkeimpiin henkil\xc3\xb6ihin, mutta my\xc3\xb6s arvosteli n\xc3\xa4it\xc3\xa4 kovin sanoin n\xc3\xa4kyjens\xc3\xa4 perusteella. Roomaan, pyh\xc3\xa4\xc3\xa4n kaupunkiin, saapuessaan Birgitta sai my\xc3\xb6nteisen vastaanoton. Roomaan kotiuduttuaan Birgitta huomasi, ett\xc3\xa4 yhteisell\xc3\xa4 kielell\xc3\xa4 oli oma suuri merkityksens\xc3\xa4, ja ryhtyi opiskelemaan italiaa rippi-is\xc3\xa4ns\xc3\xa4, maisteri Petruksen, opissa. Lis\xc3\xa4ksi Birgitta n\xc3\xa4ki ilmestyksi\xc3\xa4, joissa Pyh\xc3\xa4 Agnes yhdess\xc3\xa4 Neitsyt Marian kanssa yritti opettaa h\xc3\xa4nelle italian kielioppia. Er\xc3\xa4\xc3\xa4n ihmeen mukaan er\xc3\xa4s kielitaidoton, suomalaiseksi tulkittu pyhiinvaeltaja oli Roomassa, mutta ei kyennyt suorittamaan ripitt\xc3\xa4ytymisen sakramenttia kielitaidottomuutensa vuoksi. Siksi Birgitta suostui tulkkaamaan papin ja suomalaisen keskustelun. Ihmeen mukaan itse Kristus olisi ilmestynyt heille. Vuonna 1354 Birgitta muutti seurueineen asumaan Piazza Farnesen varrella sijaitsevaan asuntoon, jossa h\xc3\xa4n eli koko loppuel\xc3\xa4m\xc3\xa4ns\xc3\xa4. _NEWLINE_Paavi antoi luvan birgittalaisluostarin perustamiselle Vadstenaan vuonna 1370. Varsinaisesti uusi luostaris\xc3\xa4\xc3\xa4nt\xc3\xb6, Omni Sanctissimi Salvatoris, hyv\xc3\xa4ksyttiin vasta Birgitan kuoleman j\xc3\xa4lkeen vuonna 1378. Paavin annettua perustamisluvan Vadstenan luostarille Birgitta ryhtyi toteuttamaan haavettaan pyhiinvaelluksesta Palestiinaan. Kuuluisat n\xc3\xa4kyns\xc3\xa4 Jeesuksen el\xc3\xa4m\xc3\xa4st\xc3\xa4 h\xc3\xa4n koki juuri t\xc3\xa4ll\xc3\xa4 matkalla Jerusalemissa ja Betlehemiss\xc3\xa4. Palattuaan Roomaan Birgitta sairasteli miltei vuoden, kunnes kuoli 23. hein\xc3\xa4kuuta 1373._NEWLINE_Birgitan kuoltua h\xc3\xa4nen maalliset j\xc3\xa4\xc3\xa4nn\xc3\xb6ksens\xc3\xa4 haudattiin aluksi Forum Romanumin l\xc3\xa4hell\xc3\xa4 sijaitsevaan San Lorenzo in Panispernan kirkkoon, mutta ratkaisu oli vain v\xc3\xa4liaikainen. Birgitta oli itse toivonut, ett\xc3\xa4 h\xc3\xa4nen viimeiseksi maalliseksi lepopaikakseen tulisi Vadstenan luostari, ja jo seuraavana vuonna Birgitan ruumis siirrettiin h\xc3\xa4nen lastensa Katarinan ja Birgerin johdolla Vadstenaan. San Lorenzo in Panispernaan j\xc3\xa4i vain h\xc3\xa4nen k\xc3\xa4tens\xc3\xa4. Ihmekertomusten mukaan loppumatkan aikana, suuren v\xc3\xa4kijoukon seuratessa pyh\xc3\xa4inj\xc3\xa4\xc3\xa4nn\xc3\xb6ksi\xc3\xa4, tapahtui monia ihmeit\xc3\xa4: mykk\xc3\xa4 oppi puhumaan, sokeat saivat n\xc3\xa4k\xc3\xb6ns\xc3\xa4 ja rammat oppivat k\xc3\xa4velem\xc3\xa4\xc3\xa4n._NEWLINE_Birgitan kuoleman j\xc3\xa4lkeen monet tahot ajoivat h\xc3\xa4nen kanonisointihankettaan. Monien vaiheiden j\xc3\xa4lkeen paavi Bonifatius IX julisti Birgitan pyhimykseksi 7. lokakuuta 1391. H\xc3\xa4n on ainoa paavin keskiajalla pyhimykseksi julistama pohjoismaalainen. Birgitan nykyisest\xc3\xa4 asemasta Euroopassa antaa hyv\xc3\xa4n kuvan se, ett\xc3\xa4 paavi Johannes Paavali II julisti Birgitan yhdeksi Euroopan suojeluspyhimyksist\xc3\xa4 vuonna 1999.\n_START_SECTION_\nPyh\xc3\xa4n Birgitan perint\xc3\xb6 nykyajalle\n_START_PARAGRAPH_\nBirgitan kaavailema luostari perustettiin Vadstenaan vasta h\xc3\xa4nen kuoltuaan ja vihittiin vuonna 1384. Luostarissa abbedissa oli Neitsyt Marian sijainen, ja jokaisella oli lis\xc3\xa4nimen\xc3\xa4 Maria. T\xc3\xa4m\xc3\xa4 kaikki siksi, ett\xc3\xa4 Birgitta kunnioitti syv\xc3\xa4sti Neitsyt Mariaa ja piti h\xc3\xa4nt\xc3\xa4 kuningattarena. Luostari oli siis ensimm\xc3\xa4inen naisillekin tarkoitettu luostari, sek\xc3\xa4 laitos, joka sivisti naisia. Birgitta toimi kirkon ykseyden puolesta, joten tavallaan h\xc3\xa4n oli ekumenian edell\xc3\xa4k\xc3\xa4vij\xc3\xa4, vaikka kyseist\xc3\xa4 sanaa ei viel\xc3\xa4 tuolloin k\xc3\xa4ytettyk\xc3\xa4\xc3\xa4n._NEWLINE_T\xc3\xa4m\xc3\xa4 ekumenia on jatkunut meid\xc3\xa4n p\xc3\xa4iviimme saakka, sill\xc3\xa4 t\xc3\xa4n\xc3\xa4\xc3\xa4n Pyh\xc3\xa4n Birgitan s\xc3\xa4\xc3\xa4nt\xc3\xb6kunta, joka oli alkuper\xc3\xa4isnimelt\xc3\xa4\xc3\xa4n Pyhimm\xc3\xa4n Vapahtajan s\xc3\xa4\xc3\xa4nt\xc3\xb6kunta, on levitt\xc3\xa4ytynyt ymp\xc3\xa4ri maailmaa ja toimii hyvin aktiivisesti. Nyky\xc3\xa4\xc3\xa4n birgittalaissisaret muun muassa Roomassa huolehtivat siell\xc3\xa4 asuvien luterilaisten suomalaisten ja ruotsalaisten uskonel\xc3\xa4m\xc3\xa4st\xc3\xa4. Lis\xc3\xa4ksi sisaret ovat olleet huomattavina apujoukkoina Pyh\xc3\xa4n Birgitan muistop\xc3\xa4iv\xc3\xa4n suunnittelussa ja toteutuksessa. Birgitan syntym\xc3\xa4st\xc3\xa4h\xc3\xa4n tuli kuluneeksi 700 vuotta vuonna 2003. Juhlan aikana toimitettiin ensimm\xc3\xa4ist\xc3\xa4 kertaa jumalanpalvelus, jossa saarnasivat yhdess\xc3\xa4 paavi ja luterilaiset arkkipiispat. N\xc3\xa4in Birgitta edisti kirkkojen v\xc3\xa4list\xc3\xa4 yhteisty\xc3\xb6t\xc3\xa4 viel\xc3\xa4 kuolemansa j\xc3\xa4lkeenkin._NEWLINE_Birgitan vaikutuksesta Vadstenasta on tullut nykyaikana suosittu pyhiinvaelluskohde. Vadstenan luostarikirkossa s\xc3\xa4ilytet\xc3\xa4\xc3\xa4n Birgitan sek\xc3\xa4 h\xc3\xa4nen tytt\xc3\xa4rens\xc3\xa4 Katariinan pyh\xc3\xa4inj\xc3\xa4\xc3\xa4nn\xc3\xb6ksi\xc3\xa4. K\xc3\xa4vij\xc3\xb6it\xc3\xa4 riitti Vadstenassa my\xc3\xb6s aivan ensimm\xc3\xa4isin\xc3\xa4 vuosina, sill\xc3\xa4 Birgitta ja h\xc3\xa4nen ihmeens\xc3\xa4 olivat tunnettuja jo h\xc3\xa4nen el\xc3\xa4ess\xc3\xa4\xc3\xa4n. Ihmetekoja ja ker\xc3\xa4ttiin my\xc3\xb6hemmin Birgitan kanonisointia varten. Pyh\xc3\xa4n Birgitan suosio oli aikanaan valtava, sen on jopa arveltu voineen ohittaa suosiollaan Pyh\xc3\xa4 Olavi, mutta uskonpuhdistus pys\xc3\xa4ytti sen._NEWLINE_Birgitan henkist\xc3\xa4 perint\xc3\xb6\xc3\xa4 vaalii Societas Sanctae Birgittae. Vadstenan luostarialue on luovutettu 1920 perustetun Birgittastiftelsenin haltuun._NEWLINE_Jani Siv\xc3\xa9n on s\xc3\xa4velt\xc3\xa4nyt oopperan Pyh\xc3\xa4 Birgitta, joka kantaesitet\xc3\xa4\xc3\xa4n 23. elokuuta 2018 Naantalin kirkossa.\n_START_SECTION_\nKirjallinen perint\xc3\xb6\n_START_PARAGRAPH_\nT\xc3\xa4rkein ja kuuluisin Birgitan kirjallisesta perinn\xc3\xb6st\xc3\xa4 j\xc3\xa4lkipolville lienee kahdeksasta kirjasta koostuva kirjakokoelma Pyh\xc3\xa4n Birgitan Ilmestykset, johon on ker\xc3\xa4tty Birgitan ilmestykset kanonisointihankkeen edist\xc3\xa4mist\xc3\xa4 varten ja joka painettiin ensi kerran vuonna 1492. Yli 700 muistiin kirjoitettua ilmestyst\xc3\xa4 sis\xc3\xa4lt\xc3\xa4v\xc3\xa4 kirjasarja tunnetaan latinaksi nimell\xc3\xa4 Revelaciones sanctae Birgittae. Ilmestyksist\xc3\xa4 tehtiin my\xc3\xb6hemmin kansankielisi\xc3\xa4 k\xc3\xa4\xc3\xa4nn\xc3\xb6ksi\xc3\xa4, ja ne levisiv\xc3\xa4t ymp\xc3\xa4ri Euroopan. Niin sanottujen ilmestyskirjojen lis\xc3\xa4ksi Birgitta kirjoitti rukouksia ja lukukappaleita birgittalaisj\xc3\xa4rjest\xc3\xb6n ja Vadstenan luostarin k\xc3\xa4ytt\xc3\xb6\xc3\xb6n. Pyh\xc3\xa4n Birgitan rukous \xe2\x80\x9dHerra, osoita minulle tie\xe2\x80\x9d, on j\xc3\xa4\xc3\xa4nyt el\xc3\xa4m\xc3\xa4\xc3\xa4n yli vuosisatojen ja on viel\xc3\xa4 nyky\xc3\xa4\xc3\xa4nkin paljon k\xc3\xa4yt\xc3\xb6ss\xc3\xa4._NEWLINE_Birgitan kirjalliseen perint\xc3\xb6\xc3\xb6n kuuluu my\xc3\xb6s h\xc3\xa4nen yhdess\xc3\xa4 rippi-is\xc3\xa4ns\xc3\xa4 Petrus Sk\xc3\xa4nningel\xc3\xa4isen kanssa birgittalaissisarille tekem\xc3\xa4ns\xc3\xa4 liturginen laulukokoelma Cantus sororum (\'Sisarten laulu\'), jonka tekstit perustuvat Birgitan n\xc3\xa4kyihin. Cantus sororum toistui viikosta toiseen samanlaisena. Jokaiselle viikonp\xc3\xa4iv\xc3\xa4lle oli oma teemansa. Sunnuntaina juhlitaan Pyh\xc3\xa4\xc3\xa4 Kolminaisuutta ja Neitsyt Marian arvoa. Maanantaina enkelikuorot iloitsevat Jumalan \xc3\xa4idist\xc3\xa4, Tiistain aiheena ovat patriarkat ja profeetat, jotka ennustavat Marian syntym\xc3\xa4n. Keskiviikkona kansa iloitsee Marian syntym\xc3\xa4st\xc3\xa4, Torstain teemana on Neitsyt, Joka synnytt\xc3\xa4\xc3\xa4 Pojan, maailman Pelastajan. Perjantain teemana on k\xc3\xa4rsiv\xc3\xa4 Kristus ja Marian my\xc3\xb6t\xc3\xa4k\xc3\xa4rsimys. Lauantaina lauluissa muistetaan Kristuksen taivaaseenastumista ja Neitsyt Marian taivaaseenottamista. Birgitta toivoi, ett\xc3\xa4 sisaret oppisivat ymm\xc3\xa4rt\xc3\xa4m\xc3\xa4\xc3\xa4n Mariaa syv\xc3\xa4llisemmin, kun he p\xc3\xa4ivitt\xc3\xa4in ajattelisivat eri tilanteissa Pyh\xc3\xa4n Neitsyen el\xc3\xa4m\xc3\xa4\xc3\xa4.\n_START_SECTION_\nBirgitan ajatuksia\n_START_PARAGRAPH_\nNaisena olemisesta Birgitta kirjoitti, ett\xc3\xa4 \xe2\x80\x9dvoidakseen olla Maria, naisen tulee ensin olla Martta\xe2\x80\x9d. (Eli ensin l\xc3\xa4himm\xc3\xa4isten palvelu ja sitten rukous, Jumalan l\xc3\xa4hestyminen. Birgitta itse toimi kuten opetti.) Erityisen tunnettu Birgitta on saamistaan ilmestyksist\xc3\xa4, jotka koottiin keskiajalla, ehk\xc3\xa4 jo h\xc3\xa4nen el\xc3\xa4ess\xc3\xa4\xc3\xa4n, Revelaciones sanctae Birgittae -nimiseksi teokseksi._NEWLINE_Birgitan suhdetta Raamattuun kuvaa seuraava Birgitan lausuma:_NEWLINE__NEWLINE_\xc2\xbbOi Herra Jumala, miten suloisia ovatkaan sinun sanasi! Joka kerta, kun kuuntelen sinun Henkesi sanoja, minusta tuntuu, ett\xc3\xa4 minun sieluni ahmii mit\xc3\xa4 maukkainta ruokaa, joka n\xc3\xa4ytt\xc3\xa4\xc3\xa4 laskeutuvan syd\xc3\xa4meeni tuoden mukanaan sanomattoman ihanan tunteen, suuren ilon ja verrattoman lohdutuksen. Ja t\xc3\xa4m\xc3\xa4 on ihmeellist\xc3\xa4, sill\xc3\xa4 kuunnellessani sinun sanojasi tunnen itseni samalla kertaa kyll\xc3\xa4iseksi ja n\xc3\xa4lkiintyneeksi: kyll\xc3\xa4iseksi, koska sin\xc3\xa4 hetken\xc3\xa4 ainoastaan ne miellytt\xc3\xa4v\xc3\xa4t minua, ja n\xc3\xa4lk\xc3\xa4iseksi, koska minun ruokahaluni niit\xc3\xa4 kohtaan kasvaa kasvamistaan!"\xc2\xbb _NEWLINE_(Teoksesta Valon polkuja \xe2\x80\x93 Pohjolan mystikon sanoja ja ajatuksia, Birgittalaissisaret, 2003)\n_START_SECTION_\nPyh\xc3\xa4n Birgitan merkitys Suomelle\n_START_PARAGRAPH_\nPyh\xc3\xa4 Birgitta on el\xc3\xa4m\xc3\xa4st\xc3\xa4\xc3\xa4n asti vaikuttanut Suomen kulttuuriin ja perinteeseen monella tapaa. H\xc3\xa4nen pyhimykseksi julistamisensa j\xc3\xa4lkeen h\xc3\xa4nen nimens\xc3\xa4 lis\xc3\xa4ttiin my\xc3\xb6s Turun hiippakunnan kalenteriin vuonna 1391 punaisella, mik\xc3\xa4 tarkoitti vuotuista, valtakunnallista juhlapyh\xc3\xa4\xc3\xa4. Viisi vuotta my\xc3\xb6hemmin Birgitasta tuli Ruotsin valtakunnan suojeluspyhimys. Birgitan pyhimykseksi julistamisen k\xc3\xa4yt\xc3\xa4nn\xc3\xb6n merkitys suomalaisille n\xc3\xa4kyi muun muassa siin\xc3\xa4, ett\xc3\xa4 pyhiinvaellusmatkat lyheniv\xc3\xa4t. En\xc3\xa4\xc3\xa4 ei tarvinnut l\xc3\xa4hte\xc3\xa4 pyhiinvaellukselle esimerkiksi Espanjaan saakka, kun Vadstenan birgittalaisluostarista lahden toisella puolella oli tullut merkitt\xc3\xa4v\xc3\xa4 pyhiinvaelluskohde. Vadstenassa saattoi tunnustaa syntins\xc3\xa4 suomea osaavalle rippi-is\xc3\xa4lle. Savossa ja Karjalassa harjoitettiin jopa tietoista l\xc3\xa4hetys- ja julistusty\xc3\xb6t\xc3\xa4 Birgitan nimiss\xc3\xa4._NEWLINE_Naantalin birgittalaisluostarin perustaminen lienee suurin ja n\xc3\xa4kyvin Birgitan merkityksist\xc3\xa4 Suomelle. P\xc3\xa4\xc3\xa4t\xc3\xb6s kaksoisluostarin perustamisesta tehtiin vuonna 1438, ja se rakennettiin Armon laaksoon, Vallis Gratiae, ja sen ymp\xc3\xa4rille perustettiin Naantalin kaupunki (ruots. N\xc3\xa5dens Dal, Armon laakso). Luostarissa oli nunnia jopa 60 ja munkkeja 15. Abbedissa oli koko luostarin johtaja. Luostarin yhteydess\xc3\xa4 oli my\xc3\xb6s vanhainkoti. Se oli maan ensimm\xc3\xa4inen laitos, jossa jaettiin sivistyst\xc3\xa4 my\xc3\xb6s naisille. Luostari oli my\xc3\xb6s t\xc3\xa4rke\xc3\xa4 maallisen kulttuurin kuten kirjoitus- ja k\xc3\xa4sity\xc3\xb6taidon keskus.Se tunnettiin my\xc3\xb6s sairaanhoito- ja parannustaidoistaan._NEWLINE_Pyh\xc3\xa4n Birgitan mukaan on nimetty my\xc3\xb6s kirkkoja. Esimerkiksi Lopella on vanha, 1660-luvulla rakennettu puukirkko (Santa Pirjon kirkko). Vihdiss\xc3\xa4 on Pyh\xc3\xa4n Birgitan kirkon rauniot ja my\xc3\xb6s Tuuloksen, Lemp\xc3\xa4\xc3\xa4l\xc3\xa4n ja Halikon kirkkojen suojeluspyhimys on Pyh\xc3\xa4 Birgitta. Helsingiss\xc3\xa4 Munkkisaaressa on Pyh\xc3\xa4n Birgitan puisto. Lohjan Vivamossa on vuonna 2003 vihitty Pyh\xc3\xa4n Birgitan kappeli._NEWLINE_Anna-Mari Kaskinen on kirjoittanut historiallisen n\xc3\xa4ytelm\xc3\xa4n Birgitan tie, joka sai ensi-iltansa 21.7.2007._NEWLINE_Birgitan muisto el\xc3\xa4\xc3\xa4 suomalaisessa kansanperinteess\xc3\xa4 ja arkip\xc3\xa4iv\xc3\xa4ss\xc3\xa4 viel\xc3\xa4 nyky\xc3\xa4\xc3\xa4nkin. Suomenkieliset naisennimet Pirjo ja Pirkko juontavat juurensa Birgitta-sanasta. Lasten hokema rimpsu \xe2\x80\x9dLenn\xc3\xa4, lenn\xc3\xa4 lepp\xc3\xa4pirkko ison kivikirkon juureen...\xe2\x80\x9d kertoi siis alun perin siit\xc3\xa4, miten Birgittaa on pyydetty toimimaan ihmisen ja Jumalan sek\xc3\xa4 tietysti my\xc3\xb6s Neitsyt Marian v\xc3\xa4lisen\xc3\xa4 sanansaattajana.'